รัฐจัดเวทีแลกเปลี่ยนและระดมความคิดเห็นจัดทำแผนปฏิบัติงาน หนุน "จิตอาสา" ทุกระดับ สร้างประโยชน์แก่สังคมและประเทศ
วันนี้ (15 ธันวาคม 2564) สำนักงานปลัดสำนักนายกรัฐมนตรี กระทรวงมหาดไทย สำนักงานตำรวจแห่งชาติ และศูนย์อำนวยการใหญ่จิตอาสาพระราชทานร่วมกันจัดงานสัมมนา "การขับเคลื่อนจิตอาสาภาคประชาชน มุ่งสัมฤทธิ์" โดยมีเป้าหมายให้ผู้เข้าร่วมสัมมนาร่วมกันศึกษาวิเคราะห์และแลกเปลี่ยนความคิดเห็น หาแนวทางหลักปฏิบัติที่เป็นรูปธรรมในทุกระดับตั้งแต่อำเภอ ตำบล หมู่บ้านสนับสนุนงานจิตอาสา เพื่อสามารถขับเคลื่อนเกิดประโยชน์สูงสุดแก่ประชาชนและประเทศชาติ พลเรือเอก ปวิตร รุจิเทศ ผู้อำนวยการศูนย์อำนวยการใหญ่จิตอาสาพระราชทาน กล่าวว่า งานสัมมนา “การขับเคลื่อนงานจิตอาสาภาคประชาชน มุ่งผลสัมฤทธิ์” ถือเป็นการประสานความร่วมมือระหว่างหน่วยงานต่าง ๆ ที่จะร่วมกันคิดวางแนวทางและแนวปฏิบัติในการส่งเสริมให้ประชาชนมีส่วนร่วมขับเคลื่อนกิจกรรมจิตอาสา โดยการดำเนินกิจกรรมจิตอาสาของหน่วยงานใช้กลไกของหน่วยงานภาครัฐเพื่อสนับสนุนส่งเสริมการดำเนินงานจิตอาสาในพื้นที่ รวมถึงสร้างการรับรู้ให้ประชาชนในพื้นที่ในระดับจังหวัด อำเภอ ตำบล ออกมาขับเคลื่อนดูแลพัฒนาท้องถิ่นของตนเองเพื่อความต่อเนื่องและยั่งยืนด้านนายธีรภัทร ประยูรสิทธิ ปลัดสำนักนายกรัฐมนตรี กล่าวว่า นับเป็นพระมหากรุณาธิคุณอันสูงยิ่งที่พระบาทสมเด็จ พระเจ้าอยู่หัวทรงพระราชทาน พระราชทานโครงการอาสาพระราชทานมอบให้ประชาชนทุกคน เราได้เห็นความสำเร็จที่เกิดขึ้นจากการขับเคลื่อนจิตอาสา ซึ่งมีหลากหลายมิติ เช่นทางสังคม ปัญหาหลายอย่างได้รับการแก้ไขเปลี่ยนแปลงตามลำดับ ไม่ว่าจะเป็นคู่คลอง ถนนหนทาง ได้รับการพัฒนา การช่วยเหลือประชาชนที่ประสบภัยพิบัติทางธรรมขาติ การจัดหน่วยบริการประชาชนซึ่งเป็นความร่วมมือของภาครัฐ ภาคประชาชนและจิตอาสา ในอนาคตการทำงานที่เกี่ยวเนื่องจากการพัฒนาจะยิ่งมีความสำคัญ ซึ่งรัฐบาลโดยนายกรัฐมนตรีเน้นย้ำให้หน่วยงานองค์กรของรัฐ พร้อมให้การสนับสนุนจิตอาสาทุกระดับ เพื่อช่วยเหลือสังคมและประเทศชาติสำหรับงานสัมมนา "การขับเคลื่อนจิตอาสาภาคประชาชน มุ่งสัมฤทธิ์" จัดขึ้น 2 วัน คือวันที่ 15-16 ธันวาคม นี้ โดยผู้เข้าร่วมสัมมนาประกอบด้วย ผู้บริหาร ข้าราชการ และเจ้าหน้าที่ระดับกระทรวงทุกกระทรวง และระดับกรมทุกกรม รวมทั้งสิ้น จำนวน 300 คน โดยมีประเด็นสำคัญในการสัมมนาที่น่าสนใจ เช่น ประสบการณ์ความเป็นจิตอาสากับการขับเคลื่อนงานภาครัฐสู่ชุมชน, งานโครงการพิเศษของศูนย์อำนวยการใหญ่จิตอาสาพระราชทาน, แนวทางการประชาสัมพันธ์ในกิจกรรมจิตอาสา ฯลฯ